Helsingin Vapaavuori: Hallituksen maakuntauudistus tarkoittaa Helsingin seudulla palvelujen karsimista tai maksujen nostoa

Helsingin pormestari ei usko, että Uudeltamaalta uuden hallinnon alkuvaiheesta puuttuvaa rahoitusta paikattaisiin kuin puuttumalla palveluihin.

Helsingin pormestari Jan Vapaavuori (kok) arvioi, että Uudenmaan sote-palvelut voivat ajautua kohtuuttomiin tehostamisvaatimuksiin maakuntahallinnon alkuvuosilta puuttuvien eurojen vuoksi.

Uudenmaan maakuntahallitusta varten tehty selvitys laskee, että rahoituksessa olisi heti 2020 noin 300 miljoonan vaje. Selvityksen tekijä, Espoon sosiaali- ja terveystoimen talousjohtaja Markus Syrjänen itse uskoo, että vaje vielä korjataan eikä riski siis oikeasti toteudu. Laskelmia kommentoineet helsinkiläispoliitikot eivät tähän luota, vaan he käyttivät esimerkkinä, että tällaisesta summasta selvittäisiin Helsingissä esimerkiksi lakkauttamalla kaikki terveysasemat.